2002/231/EY: Komission päätös, tehty 18 päivänä maaliskuuta 2002, tarkistetuista ekologisista arviointiperusteista yhteisön ympäristömerkin myöntämiseksi jalkineille ja päätöksen 1999/179/EY muuttamisesta (ETA:n kannalta merkityksellinen teksti) (tiedoksiannettu numerolla K(2002) 1015)



Virallinen lehti nro L 077 , 20/03/2002 s. 0050 - 0056



Komission päätös, tehty 18 päivänä maaliskuuta 2002, tarkistetuista ekologisista arviointiperusteista yhteisön ympäristömerkin myöntämiseksi jalkineille ja päätöksen 1999/179/EY muuttamisesta (tiedoksiannettu numerolla K(2002) 1015) (ETA:n kannalta merkityksellinen teksti) (2002/231/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 4 artiklan ja 6 artiklan 1 kohdan, sekä katsoo seuraavaa: (1) Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksessa (EY) N:o 1980/2000 säädetään, että erityiset ympäristömerkin myöntämisperusteet vahvistetaan tuoteryhmittäin. (3) Lisäksi siinä säädetään, että ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kullekin tuoteryhmälle vahvistetun myöntämisperusteiden voimassaoloajan päättymistä. Tämän perusteella tehdään ehdotus niiden voimassaoloajan jatkamisesta, kumoamisesta tai tarkistamisesta. (4) On syytä tarkistaa ekologisista arviointiperusteista yhteisön ympäristömerkin myöntämiseksi jalkineille 17 päivänä helmikuuta 1999 tehdyllä komission päätöksellä 1999/179/EY(2) vahvistettuja ekologisia arviointiperusteita markkinoilla tapahtuneen kehityksen huomioonottamiseksi. Samalla olisi muutettava kyseisen päätöksen voimassaoloaikaa, jota on jatkettu päätöksellä 2001/832/EY(3). (5) Olisi tehtävä uusi komission päätös tämän tuoteryhmän erityisistä ekologisista arviointiperusteista, jotka ovat voimassa viiden vuoden ajan. (6) On tarkoituksenmukaista, että tällä päätöksellä vahvistetut uudet arviointiperusteet sekä päätöksellä 1999/179/EY vahvistetut arviointiperusteet ovat voimassa rinnakkain enintään 12 kuukauden ajan, jotta yrityksillä, joiden tuotteille on myönnetty ympäristömerkki tai jotka ovat hakeneet ympäristömerkkiä ennen tämä päätöksen soveltamisajankohtaa, olisi riittävästi aikaa mukauttaa nämä tuotteet uusien arviointiperusteiden mukaisiksi. (7) Tässä päätöksessä säädetyt toimenpiteet perustuvat asetuksen (EY) N:o 1980/2000 13 artiklalla perustetun Euroopan unionin ympäristömerkintälautakunnan laatimaan myöntämisperusteita koskevaan ehdotukseen. (8) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun neuvoa-antavan komitean lausunnon mukaiset, ON TEHNYT TÄMÄN PÄÄTÖKSEN: 1 artikla Saadakseen asetuksen (EY) N:o 1980/2000 mukaisen yhteisön ympäristömerkin jalkineiden on kuuluttava 2 artiklassa määriteltyyn tuoteryhmään "jalkineet" ja täytettävä tämän päätöksen liitteessä esitetyt ekologiset arviointiperusteet. 2 artikla Tuoteryhmään "jalkineet" kuuluvat: Kaikki jalan suojaamiseen tai peittämiseen tarkoitetut asusteet, joissa on maan kanssa kosketuksiin joutuva kiinteä ulkopohja. 3 artikla Hallinnollisia tarkoituksia varten tuoteryhmälle "jalkineet" annetaan tunnusnumero "017". 4 artikla Korvataan päätöksen 1999/179/EY 3 artikla seuraavasti: "Tuoteryhmän määritelmä ja tuoteryhmää koskevat erityiset ekologiset arviointiperusteet ovat voimassa 31 päivään maaliskuuta 2003." 5 artikla Tätä päätöstä sovelletaan 1 päivästä huhtikuuta 2002 31 päivään maaliskuuta 2006. Jos tarkistettuja arviointiperusteita ei ole annettu 31 päivään maaliskuuta 2006 mennessä, tätä päätöstä sovelletaan 31 päivään maaliskuuta 2007. Sellaiset tuoteryhmään "jalkineet" kuuluvien tuotteiden valmistajat, joille on jo myönnetty ympäristömerkki ennen 1 päivää huhtikuuta 2002, voivat jatkaa merkin käyttöä 31 päivään maaliskuuta 2003. Sellaisille tuoteryhmään "jalkineet" kuuluvien tuotteiden valmistajille, jotka ovat jo hakeneet ympäristömerkkiä ennen 1 päivää huhtikuuta 2002, voidaan myöntää ympäristömerkki päätöksen 1999/179/EY vaatimusten mukaisesti 31 päivään maaliskuuta 2003 saakka. Ympäristömerkin myöntämistä tuoteryhmälle "jalkineet" koskevien uusien hakemusten on täytettävä tässä päätöksessä vahvistetut arviointiperusteet 1 päivästä huhtikuuta 2002 alkaen. 6 artikla Tämä päätös on osoitettu kaikille jäsenvaltioille. Tehty Brysselissä 18 päivänä maaliskuuta 2002. Komission puolesta Margot Wallström Komission jäsen (1) EYVL L 237, 21.9.2000, s. 1. (2) EYVL L 57, 5.3.1999, s. 31. (3) EYVL L 310, 28.11.2001, s. 30. LIITE YLEISET PERIAATTEET Arviointiperusteiden tavoitteet Näiden perusteiden avulla pyritään erityisesti: - rajoittamaan myrkyllisiä jäämiä, - rajoittamaan haihtuvien orgaanisten yhdisteiden päästöjä, ja - edistämään kestävämpiä tuotteita. Vaatimukset on asetettu tasolle, joka suosii ympäristömerkin myöntämistä jalkineille, joiden ympäristövaikutukset ovat tavanomaista vähäisemmät. Arviointi- ja todentamisvaatimukset Erityiset arviointi- ja todentamisvaatimukset on esitetty kunkin arviointiperusteen yhteydessä. Tarvittaessa voidaan käyttää muita kuin kussakin arviointiperusteessa ilmoitettuja testimenetelmiä, jos hakemusten arvioinnista vastaava toimivaltainen elin hyväksyy niiden vastaavuuden. Toiminnallinen yksikkö on yksi jalkinepari. Vaatimukset perustuvat ranskalaiseen kengännumeroon 40. Lastenkenkien osalta vaatimuksia sovelletaan ranskalaiseen kengännumeroon 32 (tai suurimpaan kengännumeroon, jos se on pienempi kuin 32). Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia. Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen (huomautus: näiden hallintojärjestelmien soveltaminen ei ole pakollista). ARVIOINTIPERUSTEET 1. Jäämät lopullisessa tuotteessa a) Kromin (IV) jäämien keskimääräinen pitoisuus lopullisessa tuotteessa ei saa olla suurempi kuin 10 ppm ja arseenin, kadmiumin ja lyijyn jäämiä ei saa olla havaittavissa lopullisessa tuotteessa (jäljempänä mainittua menetelmää käyttäen). Arviointi ja todentaminen: hakijan ja/tai tämän tavarantoimittajien on esitettävä testausseloste ja testauksessa on käytettävä seuraavia menetelmiä: Cr(VI): CEN TC 309 WI 065 - 4.2 tai DS/EN 420 tai DIN 53314: 1996-04 (huomautus: tiettyjä värjättyjä nahkoja analysoitaessa mittausten suorittaminen voi olla vaikeaa esiintyvien häiriöiden takia); Cd, Pb, As: CEN TC 309 WI 065 - 4.3. Näytteen valmistus: 1. Päällisen ainesosat erotetaan pohjan ainesosista. 2. Päällisen ainesosat ja pohjan ainesosat pidetään erillään toisistaan ja hienonnetaan kokonaisuudessaan. 3. Molemmista valmisteista otetaan näyte, joka analysoidaan. 4. Aineita ei saa olla havaittavissa kummassakaan näytteessä. b) Vapaan tai osittain hydrolysoituvan formaldehydin määrä ei saa ylittää jalkineiden tekstiiliosissa arvoa 75 ppm ja jalkineiden nahkaosissa arvoa 150 ppm. Arviointi ja todentaminen: hakijan ja/tai tämän tavarantoimittajien on esitettävä testausseloste ja testauksessa on käytettävä seuraavia menetelmiä: tekstiilit: CEN TC 309 WI 065 - 4.4; nahka: CEN TC 309 WI 065 - 4.4. 2. Materiaalin valmistuksesta aiheutuvat päästöt a) Nahanparkituslaitosten ja tekstiilien jalostuslaitosten jätevedet on käsiteltävä joko laitoksen omassa käsittelylaitoksessa tai yhdyskuntajätevesien käsittelylaitoksessa siten, että kemiallinen hapenkulutus (COD) laskee vähintään 85 prosenttia. Arviointi ja todentaminen: hakijan on esitettävä testausseloste ja täydentäviä tietoja ja testauksessa on käytettävä seuraavia menetelmiä: COD: ISO 6060 veden laatu, kemiallisen hapenkulutuksen määrittäminen. b) Nahanparkituslaitosten jätevesissä saa käsittelyn jälkeen olla kromia (III) alle 5 mg/l. Arviointi ja todentaminen: hakijan on esitettävä testausseloste ja täydentäviä tietoja ja testauksessa on käytettävä seuraavia menetelmiä: Cr: ISO 9174 tai EN 1233 tai EN ISO 11885. 3. Haitallisten aineiden käyttö (tuotteen ostamiseen saakka) a) Pentakloorifenolia (PCP) ja tetrakloorifenolia (TCP) sekä niiden suoloja ja estereitä ei saa käyttää. Arviointi ja todentaminen: hakijan ja/tai tämän tavarantoimittajien on annettava vakuutus siitä, etteivät materiaalit sisällä näitä kloorifenoleja. Jos vakuutuksen paikkansapitävyys tarkastetaan, testauksessa on käytettävä seuraavaa menetelmää: CEN TC 309 WI 065 - 4.5: tekstiilit: raja-arvo 0,05 ppm; nahka: raja-arvo 5 ppm. b) Mitään sellaisia atsoväriaineita ei saa käyttää, jotka voivat hajota seuraaviksi aromaattisiksi amiineiksi: >TAULUKON PAIKKA> Arviointi ja todentaminen: hakijan ja/tai tämän tavarantoimittajien on annettava vakuutus siitä, ettei tällaisia atsoväriaineita ole käytetty. Jos vakuutuksen paikkansapitävyys tarkastetaan, testauksessa on käytettävä seuraavaa menetelmää: CEN TC 309 WI 065 - 4.5: Tekstiilit: raja-arvo 30 ppm (huomautus: 4-aminoatsobentseenin osalta voidaan saada vääriä positiivisia tuloksia, mistä syystä suositellaan tulosten varmistamista). Nahka: raja-arvo 30 ppm (huomautus: 4-aminoatsobentseenin, 4-aminodifenyylin ja 2-naftyyliamiinin osalta voidaan saada vääriä positiivisia tuloksia, mistä syystä suositellaan tulosten varmistamista). c) Kumissa ei saa olla havaittavissa seuraavia N-nitrosamiineja: N-nitrosodimetyyliamiini (NDMA) N-nitrosodietyylamiini (NDEA) N-nitrosodipropyyliamiini (NDPA) N-nitrosodibutyyliamiini (NDBA) N-nitrosopiperidiini (NPIP) N-nitrosopyrrolidiini (NPYR) N-nitrosomorfoliini (NMOR) N-nitroso N-metyyli N-fenyyliamiini (NMPhA) N-nitroso N-etyyli N-fenyyliamiini (NEPhA) Arviointi ja todentaminen: hakijan on esitettävä testausseloste ja testauksessa on käytettävä seuraavaa menetelmää: EN 12868 (1999-12). d) Nahka-, kumi- ja tekstiiliosissa ei saa käyttää C10-C13 kloorialkaaneja. Arviointi ja todentaminen: hakijan ja/tai tämän tavarantoimittajien on annettava vakuutus siitä, ettei tällaisia kloorialkaaneja ole käytetty. 4. Haihtuvien orgaanisten yhdisteiden (VOC) käyttö jalkineiden loppukokoamisessa Haihtuvien orgaanisten yhdisteiden kokonaiskäyttö jalkineiden lopputuotannossa ei saa seuraavien ryhmien osalta ylittää seuraavia keskimääräisiä arvoja: Yleiskäyttöiset urheilujalkineet, koulukengät, työjalkineet, miesten kävelykengät, kylmän sään jalkineet: 25 grammaa VOC/pari, Vapaa-ajanjalkineet, naisten kävelykengät: 25 grammaa VOC/pari, Muotijalkineet, lastenkengät, sisäkengät: 20 grammaa VOC/pari. Haihtuvilla orgaanisilla yhdisteillä tarkoitetaan kaikkia orgaanisia yhdisteitä, joiden höyrynpaine lämpötilassa 293,15 K on vähintään 0,01 kPa tai joilla on vastaava haihtuvuus tietyissä käyttöolosuhteissa. Arviointi ja todentaminen: hakijan on esitettävä laskelma haihtuvien orgaanisten yhdisteiden kokonaiskäytöstä jalkineiden lopputuotannossa sekä tarvittavat täydentävät tiedot, testitulokset ja asiakirjat; laskelmassa käytetään menetelmää CEN TC 309 WI 065 - 4.7. Nahan, liimojen ja pintakäsittelyaineiden ostot sekä jalkineiden tuotanto on kirjattava vähintään kuuden hakemusta edeltävän kuukauden ajalta. 5. PVC:n käyttö Jalkineet eivät saa sisältää PVC:tä. Ulkopohjissa voidaan kuitenkin käyttää kierrätettyä PVC:tä, jos kierrätetyn PVC:n käsittelyssä ei ole käytetty DEHP:tä (bis(2-etyyliheksyyli)ftalaattia), BBP:tä (butyylibentsyyliftalaattia) tai DBP:tä (dibutyyliftalaattia). Arviointi ja todentaminen: hakijan on annettava vakuutus tämän arviointiperusteen noudattamisesta. 6. Energiankulutus Hakijaa pyydetään vapaaehtoisesti antamaan yksityiskohtaiset tiedot energiankulutuksesta jalkineparia kohden. Arviointi ja todentaminen: hakijaa pyydetään toimittamaan asiaa koskevat tiedot. 7. Sähkökomponentit Jalkineet eivät saa sisältää sähkö- tai elektroniikkakomponentteja. Arviointi ja todentaminen: hakijan ja/tai tämän tavarantoimittajien on annettava vastaava vakuutus tämän arviointiperusteen noudattamisesta. 8. Lopputuotteen pakkaus Jos jalkineiden tuotepakkauksena käytetään pahvilaatikoita, vähintään 80 prosenttia niiden valmistusmateriaalista on oltava kierrätysmateriaalia. Jos jalkineiden tuotepakkauksena käytetään muovipusseja, ne on valmistettava kierrätysmateriaalista. Arviointi ja todentaminen: hakijan on toimitettava mallikappale pakkauksesta sekä vastaava vakuutus tämän arviointiperusteen noudattamisesta. 9. Pakkauksessa olevat tiedot a) Käyttöohjeet Tuotteen mukana on toimitettava seuraavat tiedot (tai vastaava teksti): "Nämä jalkineet on käsitelty niiden vedenpitävyyden parantamiseksi. Ne eivät enää tarvitse muuta käsittelyä." (Tätä vaatimusta sovelletaan ainoastaan jalkineisiin, jotka on käsitelty vedenpitäviksi.) "Jalkineet on parempi korjata - aina kun se on mahdollista - kuin heittää ne pois. Tämä vähentää ympäristön kuormitusta." "Jalkineita pois heitettäessä olisi käytettävä paikallisia kierrätysjärjestelmiä, jos sellaisia on olemassa." b) Ympäristömerkkiä koskevat tiedot Pakkauksessa on oltava seuraava merkintä (tai vastaava teksti): "Lisätietoja EU:n ympäristömerkistä saa Internet-sivulta http://europa.eu.int/ecolabel" Arviointi ja todentaminen: hakijan on toimitettava mallikappale pakkauksesta ja tuotteen mukana toimitettavista tiedoista sekä vakuutus tämän arviointiperusteen kaikkien osien noudattamisesta. 10. Ympäristömerkissä olevat tiedot Ympäristömerkin kentässä 2 on oltava seuraava teksti: - alhainen ilman ja vesistöjen pilaantuminen, - haitallisia aineita vältetty. Arviointi ja todentaminen: hakijan on toimitettava mallikappale pakkauksesta merkintöineen sekä vakuutus tämän arviointiperusteen noudattamisesta. 11. Kestävyyteen vaikuttavat muuttujat Työ- ja turvajalkineissa on oltava CE-merkintä (henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY(1) mukaisesti). Kaikkien muiden jalkineiden on täytettävä jäljempänä olevassa taulukossa esitetyt vaatimukset. Arviointi ja todentaminen: hakijan on esitettävä jäljempänä olevassa taulukossa ilmoitettuja muuttujia vastaava testausseloste ja testauksessa on käytettävä seuraavia menetelmiä: CEN TC 309 WI 065 - 4.9. >TAULUKON PAIKKA> Lisäksi kylmän sään erikoisjalkineiden on täytettävä seuraavat vedenpitävyyttä koskevat vaatimukset: Päällinen: läpäisyaika >= 240 min, absorptio < 25 %. Ulkopohja: läpäisyaika >= 60 min ja 2 tunnin kuluttua veden absorptio < 20 % (erittäin hyvä vedenpitävyys - sovelletaan vain tiettyihin pohjamateriaaleihin). (1) EYVL L 399, 30.12.1989, s. 18.